奉和襲美太湖詩二十首 太湖石
作者：陸龜蒙
朝代：唐

paragraphs: 他山豈無石，厥狀皆可薦。
端然遇良工，坐使天質變。
或裁基棟宇，礧砢成廣殿。
或剖出溫瑜，精光具華瑱。
或將破仇敵，百礮資苦戰。
或用鏡功名，萬古如會面。
今之洞庭者，一以非此選。
槎牙真不才，反作天下彥。
所奇者嵌崆，所尚者蔥蒨。
旁穿參洞穴，內竅均環釧。
刻削九琳窗，玲瓏五明扇。
新雕碧霞段，旋破秋天片。
無力置池塘，臨風只流眄。